b'\n_START_ARTICLE_\nDimetyyliallyylitranstransferaasi\n_START_PARAGRAPH_\nDimetyyliallyylitranstransferaasi eli farnesyylipyrofosfaattisyntaasi on entsyymi, joka katalysoi isopentenyylipyrofosfaatin ja dimetyyliallyylipyrofosfaatin kondensoitumista.\n_START_SECTION_\nReaktio\n_START_PARAGRAPH_\nDimetyyliallyylitranstransferaasi katalysoi isopentenyylipyrofosfaatin ja dimetyyliallyylipyrofosfaatin kondensoitumista geranyylipyrofosfaatiksi. Kondensoituminen tapahtuu dimetyyliallyylipyrofosfaatin ykk\xc3\xb6shiilen ja isopentenyylipyrofosfaatin neloshiilen kesken. Samalla reaktiossa vapautuu pyrofosfaatti-ioni. Entsyymi katalysoi my\xc3\xb6s geranyylipyrofosfaatin ja isopentenyylipyrofosfaatin reaktiota, jonka tuote on farnesyylipyrofosfaatti. Tyypilt\xc3\xa4\xc3\xa4n t\xc3\xa4m\xc3\xa4 reaktio on samanlainen kuin edellinenkin. Entsyymi ei katalysoi en\xc3\xa4\xc3\xa4 suurempien terpeenien esiasteiden kondensaatiota. Entsyymin rakenne sis\xc3\xa4lt\xc3\xa4\xc3\xa4 runsaasti asparagiinihapporyhmi\xc3\xa4, jotka sitoutuvat entsyymin toiminnalle t\xc3\xa4rkeisiin magnesium- ja mangaani-ioneihin sek\xc3\xa4 isopentenyylipyrofosfaatin pyrofosfaattiryhm\xc3\xa4\xc3\xa4n.\n_START_SECTION_\nOlosuhteet ja inhibiittorit\n_START_PARAGRAPH_\nEntsyymi vaatii toimiakseen magnesium- tai mangaani-ioneita. Eli\xc3\xb6st\xc3\xa4 riippuen entsyymi toimii parhaiten, kun l\xc3\xa4mp\xc3\xb6tila on 30\xe2\x80\x9390\xc2\xa0\xc2\xb0C ja pH 5,5\xe2\x80\x939. Dimetyyliallyylitranstransferaasin inhibiittoreita ovat muun muassa er\xc3\xa4\xc3\xa4t orgaaniset pyrofosfaatit, Triton X-100, joka toimii pienin\xc3\xa4 pitoisuuksina my\xc3\xb6s entsyymin aktivaattorina, ja pyrofosfaatti-ionit. Typpe\xc3\xa4 sis\xc3\xa4lt\xc3\xa4v\xc3\xa4t bisfosfonaattil\xc3\xa4\xc3\xa4kkeet, kuten risedronihappo, pamidronihappo ja tsoledronihappo est\xc3\xa4v\xc3\xa4t entsyymin toimintaa kiinnittym\xc3\xa4ll\xc3\xa4 pyrofosfaattien ja metalli-ionien sitoutumiskohtaan._NEWLINE_Dimetyyliallyylitranstransferaasin entsyyminumero on EC 2.5.1.1 ja CAS-numero 9032-79-5.'